**Ministru kabineta noteikumu projekta *“*Grozījumi Ministru kabineta 2016. gada 22. marta noteikumos Nr. 174 *“*Noteikumi par sabiedrisko ūdenssaimniecības pakalpojumu sniegšanu un lietošanu””**

**sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabineta 2016.gada 22.marta noteikumi Nr.174 “Noteikumi par sabiedrisko ūdenssaimniecības pakalpojumu sniegšanu un lietošanu” (turpmāk – MK noteikumi Nr.174) ir izdoti saskaņā ar Ūdenssaimniecības pakalpojumu likuma 4.panta 1., 2., 3. un 4.punktu unlikuma „[Par sabiedrisko pakalpojumu regulatoriem](http://likumi.lv/ta/id/12483-par-sabiedrisko-pakalpojumu-regulatoriem)” [22.panta](http://likumi.lv/ta/id/12483-par-sabiedrisko-pakalpojumu-regulatoriem#p22) piekto daļu. MK noteikumi Nr.174 ir spēkā no 2016.gada 1.aprīļa. Ministru kabineta noteikumu projekts *“*Grozījumi Ministru kabineta 2016. gada 22. marta noteikumos Nr. 174 “Noteikumi par sabiedrisko ūdenssaimniecības pakalpojumu sniegšanu un lietošanu”” (turpmāk – noteikumu projekts) ir izstrādāts, lai risinātu ar MK noteikumu Nr.174 piemērošanu saistītu problēmu. Noteikumu projekts paredz izteikt MK noteikumu Nr.174 57.punktu jaunā redakcijā, precizējot, ja novadītajos ražošanas notekūdeņos ir pārsniegta noteiktā maksimāli pieļaujamā koncentrācija rādītājiem bioķīmiskais skābekļa  patēriņš (turpmāk – BSP5) un ķīmiskais skābekļa patēriņš (turpmāk – ĶSP), kompensāciju aprēķina tikai par rādītājam ĶSP noteiktās maksimāli pieļaujamās koncentrācijas pārsniegumu. Noteikumu projekts paredz izteikt arī MK noteikumu Nr.174 58.punktu jaunā redakcijā, paredzot iespēju rast kompromisu starp pakalpojumu sniedzēju un pakalpojumu lietotāju, ja pakalpojuma lietotāja ražošanas notekūdeņi tiek novadīti centralizētajā kanalizācijas sistēmā un piesārņojošo vielu koncentrācijas tajos ievērojami pārsniedz noteiktos limitus, kas ietverti pakalpojuma līgumā starp pakalpojuma sniedzēju un pakalpojumu lietotāju. |
| 2. | Pašreizējā situācija un problēmas, kuru risināšanai tiesību akta projekts izstrādāts,tiesiskā regulējuma mērķis un būtība | MK noteikumu Nr.174 57.punkts noteic, ka pakalpojuma sniedzējs aprēķina kompensāciju par pakalpojuma līguma noteikumu pārkāpšanu, ja, veicot novadīto ražošanas notekūdeņu pārbaudi akreditētā laboratorijā, tiek konstatēts, ka notekūdeņos ir augstāka piesārņojošo vielu koncentrācija, nekā noteikts pakalpojuma lietotāja līgumā ar pakalpojuma sniedzēju vai vietējās pašvaldības saistošajos noteikumos par centralizētās kanalizācijas sistēmas ekspluatāciju, lietošanu un aizsardzību. Šādos gadījumos pakalpojumu sniedzējs ir tiesīgs piemērot kompensācijas maksājumu, kura apmēru aprēķina atbilstoši MK noteikumu Nr.174 57.punktā noteiktajai formulai. Ja ražošanas notekūdeņu piesārņojums vairākas reizes pārsniedz pieļaujamo koncentrāciju, jo priekšattīrīšana vai nu nenotiek vai nav pilnīga, un ja notekūdeņu apjoms ir liels, arī kompensācijas apmērs ir ievērojams. Ņemot vērā, ka pakalpojumu sniedzējiem, kuriem ir izsniegtas A vai B kategorijas piesārņojošas darbības atļaujas, dabas resursu nodokli par vidē novadīto organisko vielu piesārņojumu aprēķina, pamatojoties tikai uz ĶSP rādītāju notekūdeņu izplūdē, nevis ĶSP un BSP5 rezultātu summu, noteikumu projekta 57.punkts tiek papildināts ar jaunu nosacījumu. Ja tiek pārsniegta maksimāli pieļaujamā koncentrācija rādītājiem ĶSP un BSP5, kompensāciju aprēķina tikai par rādītājam ĶSP noteiktās maksimāli pieļaujamās koncentrācijas pārsniegumu. BSP5 ir skābekļa daudzums, ko patērē mikroorganismi (kas dzīvo tikai skābekļa klātbūtnē) notekūdeņos esošo organisko vielu oksidēšanai. Šis rādītājs raksturo organisko vielu daudzumu, ko iespējams likvidēt (noārdīt) dabiskā veidā – ar bioloģiskās attīrīšanas metodēm, piemēram, izmantojot aktīvo dūņu palīdzību. ĶSP ir skābekļa daudzums, kas nepieciešams visu organisko savienojumu pilnīgai ķīmiskai oksidēšanai līdz neorganiskajiem galaproduktiem. Šis rādītājs ietver arī to organisko savienojumu daļu, kuru dabiskā ceļā - bioķīmisku procesu rezultātā, noārdītu mikroorganismi. Tādējādi tieši ĶSP raksturo kopējo organisko vielu piesārņojumu. Šis apsvērums ir ņemts vērā, nosakot dabas resursu nodokli, tāpēc būtu piemērojams arī kompensācijas aprēķinam. Lai pakalpojumu lietotāji (komersanti), kuri veic vai plāno veikt priekšattīrīšanas iekārtu izbūvi varētu investēt līdzekļus priekšattīrīšanas iekārtu izbūvē, noteikumu projekts paredz, ka šādos gadījumos pakalpojuma sniedzējs var noslēgt ar pakalpojuma lietotāju vienošanos par kompensācijas apmēru un tās samaksas kārtību. Lai priekšattīrīšanas iekārtu izbūve nesamērīgi neieilgtu, noteikumu projekts paredz pievienot pielikumu ar projekta īstenošanas laika grafiku, kas kopumā nedrīkst pārsniegt divus gadus no vienošanās noslēgšanas brīža. Būtiski, lai par vienošanos būtu informētas arī vides aizsardzības prasību ievērošanu kontrolējošās institūcijas, tādēļ noteikumu projekts paredz, ka pakalpojumu lietotājs pielikumu ar laika grafiku iesniedz arī Valsts vides dienestam (turpmāk – VVD).Noteikumu projekts nenoteic, ka vienošanās darbības laikā pakalpojuma lietotājs ir pilnībā atbrīvots no samaksas par novadītajiem ražošanas notekūdeņiem, kā arī neparedz kompensācijas maksas par paaugstinātu piesārņotu notekūdeņu novadīšanu pilnīgu atcelšanu. Noteikumu projekts dod iespēju pakalpojumu lietotājam vienoties ar pakalpojuma sniedzēju par vienošanās nosacījumiem. Vienlaikus jāņem vērā abu pušu (pakalpojuma sniedzēja un pakalpojuma lietotāja) savstarpējā atbildība par vidē nonākošā piesārņojuma nepalielināšanu vienošanās darbības laikā un to, lai pakalpojumu sniedzēja īpašumā vai valdījumā esošās notekūdeņu attīrīšanas iekārtas nodrošinātu normatīvo aktu prasībām atbilstošu notekūdeņu attīrīšanu. Vienošanās var paredzēt arī papildu maksas noteikšanu pakalpojumu lietotājam saskaņā ar MK noteikumu Nr.174 6.punktu, ja tiek pieņemti ražošanas notekūdeņi ar atsevišķu piesārņojošo vielu augstāku koncentrāciju. Attiecīgos nosacījumus par papildu maksu atbilstoši MK noteikumu Nr.174 6.punktam norāda arī savstarpējā pakalpojumu līgumā. Pēc projekta īstenošanas laika grafikā noteiktā termiņa beigām pakalpojumu sniedzējs kompensāciju piemēro atbilstoši sākotnējiem nosacījumiem. |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrija (turpmāk – VARAM), VVD, Zemkopības ministrija (turpmāk – ZM), biedrība “Latvijas Ūdensapgādes un kanalizācijas uzņēmumu asociācija” (turpmāk – LŪKA), Latvijas Piensaimnieku Centrālā Savienība (turpmāk – LPCS).  |
| 4. | Cita informācija | MK noteikumu Nr.174 grozījumus ierosināja ZM un LPCS. Noteikumu projekta izstrādes gaitā ir saņemti priekšlikumi un komentāri no LŪKA un VVD. |

|  |
| --- |
| II. Tiesību akta projekta ietekme uz sabiedrību, tautsaimniecības attīstībuun administratīvo slogu |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta regulējums var ietekmēt sabiedriskos ūdenssaimniecības pakalpojumu sniedzējus, kā arī komersantus, kuri ir sabiedrisko ūdenssaimniecības pakalpojumu lietotāji. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts fiziskām personām nemaina tiesības un pienākumus, kā arī veicamās darbības. Noteikumu projekts uzsver, ka juridiskām personām – ūdenssaimniecības pakalpojumu sniedzējiem un lietotājiem – ir tiesības vienoties par kompensācijas maksas nosacījumiem ražošanas notekūdeņu novadīšanai priekšattīrīšanas iekārtu izbūves laikā, neuzliekot šādu vienošanos par pienākumu. Vērtējot projekta īstenošanas ietekmi uz administratīvajām procedūrām un to izmaksām, nav identificēts administratīvā sloga palielinājums. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav. |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu VARAM tīmekļa vietnē [www.varam.gov.lv](http://www.varam.gov.lv).  |
| 2. | Sabiedrības līdzdalība projekta izstrādē | Noteikumu projekts ir apspriests sanāksmē ar LŪKA un VVD 2016.gada 29.augustā. 2016.gada 19.septembrī notika sanāksme, kurā piedalījās LŪKA, LPCS, VVD un ZM pārstāvji. 2016.gada 29.augusta un 19.septembra sanāksmju laikā tika saņemti komentāri no VVD, LŪKAS un LPCS pārstāvjiem. Noteikumu projekts 2016. gada 30.septembrī ievietots VARAM tīmekļa vietnē [www.varam.gov.lv](http://www.varam.gov.lv). |
| 3. | Sabiedrības līdzdalības rezultāti | Noteikumu projekta izstrādes gaitā saņemti komentāri no VVD, LPCS un LŪKA, kuri ir ņemti vērā, precizējot noteikumu projektu. |
| 4. | Cita informācija | Nav. |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas |  VARAM, VVD.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Jaunas institūcijas nav nepieciešams veidot/likvidēt vai reorganizēt.  |
| 3. |  Cita informācija | Nav. |

*Anotācijas III, IV un V sadaļa – projekts šo jomu neskar.*

Vides aizsardzības un

 reģionālās attīstības ministrs K.Gerhards

 Vides aizsardzības un reģionālās attīstības ministrijas

 valsts sekretārs R.Muciņš

Ellere

anda.ellere@varam.gov.lv